Il-Kunsill stabbilixxa l-Missjoni ta' Konsulenza Militari tal-UE fir-Repubblika Ċentru-Afrikana (EUMAM RCA). Din għandha l-għan li tappoġġa lill-awtoritajiet Ċentru-Afrikani fit-tħejjija ta' riforma tas-settur tas-sigurtà, speċjalment f'dik li hija t-tmexxija tal-forzi armati tar-RĊA (FACA). Il-missjoni l-ġdida ser issegwi l-operazzjoni militari tal-UE fir-RĊA (EUFOR RCA), li tikkontribwixxi għas-sigurtà fil-kapitali Bangui sal-15 ta' Marzu 2015. Ir-Rappreżentant Għoli tal-UE għall-Affarijiet Barranin u l-Politika ta' Sigurtà, Federica Mogherini, qalet: "L-Unjoni Ewropea tieħu impenn sħiħ li tappoġġa r-ritorn tar-RĊA għall-istabbiltà. Din il-missjoni l-ġdida ser taqdi rwol kritiku fit-tisħiħ tas-settur tas-sigurtà. EUMAM ser tagħti pariri dwar ir-riformi meħtieġa biex il-forzi armati tar-RĊA jsiru armata aktar multi-etnika, professjonali u repubblikana." Esperti tal-UE ser jagħtu pariri dwar kif jitmexxew il-forzi militari kif ukoll dwar it-tħejjija ta' riforma sistemika futura tal-FACA. Barra minn hekk, huma ser jipprovdu għarfien espert dwar il-kundizzjonijiet għal programm ta' taħriġ għall-armata. Fuq il-bażi ta' approċċ gradwali, il-missjoni tista' wkoll twettaq taħriġ mhux operazzjonali limitat. Il-missjoni għandha ddum 12-il xahar, minn meta tilħaq il-Kapaċità Operazzjonali Sħiħa. Il-kwartieri ġenerali ta' EUMAM ser ikunu jinsabu f'Bangui. Il-Brigadier Ġenerali Dominique Laugel minn Franza nħatret Kmandant tal-Missjoni tal-UE għal grupp li jista' jkun fih sa 60 membru tal-persunal. Il-baġit għall-fażi tat-tħejjija u l-ewwel sena tal-missjoni huwa stmat li hu ta' €7.9 miljun. Hija meħtieġa deċiżjoni separata tal-Kunsill biex tniedi l-attivitajiet ta' EUMAM. L-involviment tal-UE fir-Repubblika Ċentru-Afrikana Ara l-paġna tal-laqgħa